CELEX: 32011D0621(01)
Language: mt
Date: 2011-06-17 00:00:00
Title: Deċiżjoni tal-Kummissjoni tas- 17 ta' Ġunju 2011 li temenda d-Deċiżjoni tal-Kummissjoni tas- 16 ta' Diċembru 2008 dwar is-Sistema ta’ Twissijiet Bikrija għall-użu mill-uffiċjali awtorizzanti tal-Kummissjoni u tal-aġenziji eżekuttivi

21.6.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 180/11
            
         DEĊIŻJONI TAL-KUMMISSJONI
   tas-17 ta' Ġunju 2011
   li temenda d-Deċiżjoni tal-Kummissjoni tas-16 ta' Diċembru 2008 dwar is-Sistema ta’ Twissijiet Bikrija għall-użu mill-uffiċjali awtorizzanti tal-Kummissjoni u tal-aġenziji eżekuttivi
   2011/C 180/06
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat it-Trattat li jistabbilixxi l-Komunità Ewropea tal-Enerġija Atomika,
   Wara li kkunsidrat ir-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej (1),
   Wara li kkunsidrat ir-Regolament tal-Kunsill (KE) Nru 215/2008 tat-18 ta' Frar 2008 dwar ir-Regolament Finanzjarju applikabbli għall-10 Fond Ewropew għall-Iżvilupp (2),
   Billi:
   
               (1)
            
            
               Id-Deċiżjoni tal-Kummissjoni tas-16 ta' Diċembru 2008 dwar is-Sistema ta’ Twissijiet Bikrija (“Early Warning System — EWS”) għall-użu mill-uffiċjali awtorizzanti tal-Kummissjoni u tal-aġenziji eżekuttivi tinkludi, fid-definizzjoni tal-uffiċjal awtorizzanti b'delega għall-finijiet tad-Deċiżjoni, hekk kif previst fl-Artikolu 2 tagħha, l-uffiċjali awtorizzanti b'sottodelega, skont l-Artikolu 59 tar-Regolament Finanzjarju, li jeżerċitaw il-funzjoni ta' direttur.
            
         
               (2)
            
            
               Meta l-kapijiet tad-delegazzjonijiet tal-Unjoni jkunu jistgħu jaġixxu bħala uffiċjali awtorizzanti b'sottodelega għall-implimentazzjoni ta' approprjazzjonijiet, li jkunu ġejjin mis-sezzjoni “Kummissjoni” u li jingħatawlhom permezz ta' sottodelega, jenħtieġ li dawn ikunu inklużi fid-definizzjoni tal-uffiċjal awtorizzanti b'delega kompetenti għall-finijiet tad-Deċiżjoni dwar l-EWS, bħala uffiċjali awtorizzanti b'sottodelega tal-Kummissjoni.
            
         IDDEĊIDIET KIF ĠEJ:
   Artikolu 1
   Id-Deċiżjoni tal-Kummissjoni tas-16 ta' Diċembru 2008 dwar is-Sistema ta’ Twissijiet Bikrija għall-użu mill-uffiċjali awtorizzanti tal-Kummissjoni u tal-aġenziji eżekuttivi għandha tiġi emendata kif ġej:
   It-tieni inċiż tal-Artikolu 2 għandu jiġi sostitwit bit-test li ġej:
   
      “—   ‘uffiċjal awtorizzanti b'delega kompetenti’: l-uffiċjali awtorizzanti b'delega tal-Kummissjoni skont l-Artikolu 59 tar-Regolament Finanzjarju, li skont ir-regoli interni, ikunu kompetenti fir-rigward tal-implimentazzjoni tal-baġit ġenerali tal-Komunitajiet Ewropej (minn issa 'l quddiem tissejjaħ ‘il-baġit’), inklużi d-diretturi tal-aġenziji eżekuttivi, l-uffiċjali awtorizzanti b'sottodelega skont l-Artikolu 59 tar-Regolament Finanzjarju li jeżerċitaw il-funzjoni ta' direttur, u l-kapijiet tad-delegazzjonijiet tal-Unjoni meta dawn jaġixxu bħala uffiċjali awtorizzanti b'sottodelega tal-Kummissjoni, f'konformità mal-Artikolu 59(2) tar-Regolament Finanzjarju”.
   
   Artikolu 2
   Din id-Deċiżjoni għandha tapplika mill-jum tal-adozzjoni tagħha.
   Artikolu 3
   Din id-Deċiżjoni għandha tiġi ppubblikata, għall-informazzjoni, f'Il-Ġurnal Uffiċjali tal-Unjoni Ewropea.
   Hija għandha tiġi annessa mar-regoli interni dwar l-implimentazzjoni tal-baġit ġenerali tal-Unjoni Ewropea.
   
      Magħmul fi Brussell, is-17 ta’ Ġunju 2011.
      
         
            Għall-Kummissjoni
         
         
            Il-President
         
         José Manuel BARROSO
      
   
   
      (1)  ĠU L 248, 16.9.2002, p. 1.
   
      (2)  ĠU L 78, 19.3.2008, p. 1.